La Bibia piemontèisa/Testament Neuv/March/March 16


March

16

L’arsurression 

Passà ch'a l'era l’arpòs dël Saba, Marìa Madlen-a, Marìa,  mare ‘d Giaco, e Salòme, a son andàite a caté j’euli aromàtich për ambalsamé ‘l còrp ëd Gesù. La matin bonora, ël prim dì dla sman-a, visadì Duminica, a son rivà al sepolcr a lë sponté dël sol. As disìo an tra ‘d lor: “Chi é-lo ch’an farà robaté la pera dl’intrada dël sepolcr?”. Cand ch’a son rivaje, a l’han aussà j’euj e a l’han vëddù che la pera a l’era già stàita levà; a l’era na pera motobin granda. 

Peui, essend intrà an cola balma, a l’han vëddù ‘n giovo astà a la drita, con na vesta bianca, e a son ësbaruvasse. Ma chiel a l’ha dije: “Sbaruveve nen, voi i serche Gesù ‘d Nasaret, ch’a l’era stàit butà an cros: chiel a l’é arsussità. A l’é pì nen ambelessì. Vardé ‘l leugh andoa ch’a l’avìo butalo. Adess andé, e dije ai sò dissépoj, comprèis Pero, che Gesù as na va prima 'd vojàutri an Galilea. I lo vedreve ansilì, coma ch’a l’ha divlo”. A son seurtine sùbit e a son ëscapasse dal sepolcr, përchè ‘l tërmolass e lë spavent a l’avìa pijaje, e a l’han pa dit gnente a gnun, përchè ch’a l’avìo tëmma.

Gesù a compariss a Marìa Madlen-a 

Apress l’arsurression ëd Gesù, ël prim dì dla sman-a, chiel a l’é mostrasse an prim leugh a Marìa Madlen-a, cola ch’a l’avìa scassane set demòni. E a l’é andass-ne a nunsielo a coj ch’a l’ero stàit ansem a chiel, ch’a l’ero an deul e ch’a pioravo. Ma cand ch’a l’han sentì che Gesù a l’era viv, e che Marìa a l’avìa vëddulo, a l’han nen chërduje.

Gesù a compariss ai dòi dissépoj 

Apress ëd lòn, Gesù a l’é mostrasse sota n’àutra forma a dòi ëd lor ch’a l’ero për la strà për andé ai camp. Sti-sì a son tornà e a l’han nunsiajlo a j’àutri, ma a l’han ëdcò pa chërduje.

Gesù a compariss a j’óndes 

A la fin a l’é mostrasse a j’óndes ch’a l’ero astà ansema e a l’ha rimprociaje për soa mancansa ‘d fede e për la durëssa ‘d sò cheur ëd lor, përchè ch’a l’avìo nen chërdù a coj ch’a l’avìo vëdulo arsussità.

Gesù a l’ha dije: “Andé për tut ël mond e nunsié la bon-a neuva dl’Evangeli a tuta la creassion. Chi ch'a chërdrà e a sarà batesà a sarà salvà, ma chi ch'a chërdrà pa nen a sarà condanà.

Ij segn miracolos ch’a companieran coj ch’a l’avran chërdù a saran ësti-sì: A scasseran ij demòni a mè nòm, a parleran an ëd lenghe ch’a conossìo nen, a pijeran ëd serp con la man; e cand ch’a l’avran beivù cheicòs ëd velenos, a-j farà gnun mal; a-j faran l’imposission dle man ai malavi, e lor a na saran varì.

Ascension ëd Gesù 

Gesù, ël Signor, apress d’avèje parlà an cola manera-lì, a l’é stàit elevà sù al cel, e a l’é astasse a la drita ‘d Nosgnor Dé. 

E lor a son partì e a son andass-ne a prediché daspërtut; e Nosgnor a-j giutava e a confermava la predicassion con ij segn miracolos ch’a la companiavo.

(conclusion pì curta) 

Peui a l’han contà tut sòn an pòche paròle a Pero e ai sò compagn. Pì tard Gesù medésim a l’ha mandaje a nunsié ‘l mëssagi ‘d salvëssa, da orient a ocident, ël messagi ‘d vrità ch’a dà vita eterna. Amen.

Nòte 

Bibia
Testament Neuv
March